聞鶴嘆
作者：白玉蟾
朝代：宋

paragraphs: 霜翎雪羽臙脂頂，玄裳翠距白玉頸。
何年乘風下太清，芝田煙暝瑶池冷。
天臺山上玉京天，何似青天玉帝前。
曉雲黯淡但欲唳，夜月凄凉那得眠。
君不見東海蒼魚浮吞舟，一朝失却風濤秋，陸地螻蟻俱逆謀。
又不見南山白虎嘯裂石，一朝不得山林力，平原狸兔起圖食。
如彼茅圊蠅，不知天池翔大鵬。
如彼布褌虱，不知白鸞舞空碧。
世間炎凉相渭涇，是非寵辱無限情。
彼鶴暫爾耳，自警聊自鳴。
山靈更須勤愛護，忽然鼓翅翔四溟。
上有崑臺琪花紅，下有蓬山芝草青。
山頭知音復能幾，幾人得如華與丁。
那堪九霄去，人世無此聲。